Hilmari Snæ Örvarssyni lánaðist ekki að ljúka fyrri ferð stórsvigsins á vetrarólympíumóti fatlaðra, Paralympics í Beijing í Kína. Þrjátíu og fjórir af fjörutíu og fjórum keppendum í hans flokki komust í gegnum báðar ferðir.
Finninn Santeri Kiiveri varð Ólympíumeistari. Samanlagður tími hans úr ferðunum tveimur var ein mínúta og 55,40 sekúndur. Thomas Charles Walsh frá Bandaríkjunum hreppti silfrið og Arthur Bauchet frá Frakklandi bronsið Hilmar Snær keppir í svigi aðfaranótt sunnudags. Hann er yfirleitt sterkari í sviginu en í stórsviginu en var að vonum svekktur með niðurstöðuna í nótt
Það verða KA og Valur sem munu mætast í bikarúrslitum karla í handbolta á laugardag. KA vann Selfoss eftir framlengdan leik í undanúrslitum í gærkvöld. Arnar Freyr Ársælsson skoraði sigurmark KA þegar ein sekúnda var eftir af framlengingunni. Valur vann FH. Það ræðst svo í dag hvaða lið munu mætast í bikarúrslitum kvenna á laugardag. Fram og KA/Þór mætast í undanúrslitum klukkan sex og Valur og ÍBV klukkan átta. Báðir leikir verða sýndir á RÚV 2.
Karim Benzema var hetja Real Madríd í gærkvöld þegar liðið komst í 8-liða úrslit Meistaradeildar Evrópu í fótbolta. Benzema skoraði öll þrjú mörk Real í 3-1 sigri á Paris Saint-Germain í seinni leik liðanna í 16-liða úrslitum. Real vann einvígi liðanna samanlagt 3-2. Manchester City komst einnig áfram í 8-liða úrslitin í gær þrátt fyrir markalaust jafntefli á móti Sporting frá Lissabon. City hafði unnið fyrri leik liðanna 5-0.
